Màlà tùpo Jesus uya kappon yamùk yelupatuꞌmappù,
“Iulà mùkkàlà sàlà wolù weyu.
Ànùꞌlà uyaꞌlà tùuyàssen usalà ewalupàttau pen màlà tùse wemaꞌnàtok weyu yesak pe iwechi,”
tukaik.
Màlàpàk Pharisee yamùk uya ipàk,
“Eyiwalà,
àponalok pe neken euselupa màlà,
tùse euselupatok màlà ailon pen,”
teppù.
Jesus uya tok maimu yeikuppù,
“Uyiwalà là uponalok pe uselupa tùse ailon màlà uselupatok.
Masapùla tùttuyaik iꞌnai motapai là uyàpùppù,
molopai iꞌnai motak là utà.
Tùse imotapai uyàpùppù wapùla imotak utàtok ittutok auyaꞌnokon pùla messatàik.
Kappon yamùk yeselu yawàlà sà kasa messaik tawonnan amyamlo.
Tùse ànùꞌlà pàk watawon pen iulà.
Tùse kappon pàk sà kasa messaik te uya pe iwechi yau,
uselupatok wechi màlà ikasa.
Masapùla tewincha pùla wechi pàk,
Ukàipùnù uyeunoꞌnàippù mùkkàlà upyawon.
Kaatù Maimu yau iweꞌmenukasak man,
àmàlàꞌnokon Law yau,
asaꞌlon kon uselupatok màlà ailon tukaik.
Iulà mùkkàlà upàk tùuselupasen molopai nàlà Ukàipùnù mùkkàlà upàk tùuselupasen,
uyeunoꞌnàippù,”
tukaik.
Màlàyau tok uya yekamappoppù,
“Iꞌnai ken uchi mùkkàlà Àkàipùnù?”
tukaik.
Jesus uya tok maimu yeikuppù,
“Uyittu auyaꞌnokon pùla messatàik,
wapùla Ukàipùnù là.
Uyittu auyaꞌnokon yau Ukàipùnù nàlà ittu auyaꞌnokon sàlà eppaino,”
tukaik.
Sàlà màlà Jesus uselupappù Kaatù yùwùk tawon pùlayatta pilittok yak motau echiiꞌma,
tùse ànùꞌlà uya yaꞌchippù pen,
masapùla iweyu uyàssak pùla lùppù iwechi pàk.
Màlàyau Jesus uya tuꞌma tok pàk,
“Utà sàlà,
molopai uyiwa auyaꞌnokon màlà.
Tùse ewelikù kon màlà amakuyi kon yau.
Utàyaiꞌnùk yak àutà kon pen,”
teppù.
Màlàyau Jew yamùk uya,
“‘Utàyaiꞌnùk yak àutà kon pen,’
nùkayan.
Tùweꞌwànà pàk naꞌ wate ya màlà?”
teppù.
Jesus uya tok maimu yeikuppù,
“Yoꞌnon winon kon amyamlo,
tùse iulà mùkkàlà kaupaino.
Sàlà wolù pon kon amyamlo,
tùse iulà mùkkàlà sàlà wolù pon pen.
Ewelikù kon màlà amakuyi kon yau te uya nettainùk.
‘Mùkkàlà iulà’ te uya pàk ailon te auyaꞌnokon pùla ewechi kon yau,
ewelikù kon màlà amakuyi kon yau,”
tukaik.
Tok uya yekamappoppù,
“Ànùk ken uchi àmàlà?”
tukaik.
Jesus uya tok maimu yeikuppù,
“Iwepyattà motapai àpàkùꞌnokon tekamatainùk iulà.
Tùse tukke àpàkùꞌnokon uselupatok molo man,
molopai suwa messatàik tetok uya.
Tùse uyeunoꞌnàippù mùkkàlà ailon kulu molopai kappon yamùk wolù yawon kon pàk unetappù neken iwinàpai yekamanài iulà,”
tukaik.
Tok uya ittu pùla iwechippù Tùkàipùnù pàk telupa kon ya tùse.
Màlàpàk Jesus uya tok pàk,
“Kàyik Mumu yekainùnpasak auyaꞌnokon yau,
Mùkkàlà pe nen uchi uyittu auyaꞌnokon màlà,
molopai uyiwalà nàlà yàꞌlàlà kupùppù uya pe pùla,
tùse Ukàipùnù uya neken uyenupatok pàk uselupappù pe iwechi.
Uyeunoꞌnàippù mùkkàlà upyawon,
tewincha unànnài pen mùkkàlà.
Masapùla tàwàlàlà yauchinpanài kuꞌnài iulà,”
teppù.
Wa tukaik iichelupa tùse,
tukkan kon uya ailon teppù ipàk.